สลากยังฮอต ผู้ค้าแห่สั่งซื้อไม่สนล้นตลาด
ผู้ค้าเมินสลากล้นตลาด แห่สั่งซื้อ จองสลากล่วงหน้า ล่าสุดขายหมดภายใน 24 นาที
19 ก.พ. 2559

ผู้ค้าเมินสลากล้นตลาด แห่สั่งซื้อ จองสลากล่วงหน้า ล่าสุดขายหมดภายใน 24 นาที
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า โครงการสั่งซื้อ-จองสลากล่วงหน้า ครั้งที่ 10 มีประชาชนและผู้ค้าสลากยังให้ความสนใจเป็นจำนวนมาก แบ่งเป็น 2 ส่วน คือ ส่วนแรกเป็นการเปิดระบบสั่งซื้อ ที่มาจากผู้ที่ทิ้งสลากของงวดวันที่ 1 มี.ค. 2559 จำนวนกว่า 1.33 แสนเล่มคู่ หรือ 26.63 ล้านฉบับ โดยประชาชนสั่งซื้อใช้เวลาเพียง 14 นาทีเท่านั้น ถือว่าดำเนินการเร็วขึ้นเมื่อเทียบกับครั้งที่ผ่านมา มีผู้ได้ลอตเตอรี่กว่า 2.66 หมื่นราย ทำธุรกรรมผ่านตู้เอทีเอ็ม 1.61 หมื่นราย และผ่านเน็ตแบงก์ 1.04 หมื่นราย
สำหรับส่วนที่ 2 เป็นการจำหน่ายของงวดวันที่ 16 มี.ค. 2559 พบว่าประชาชนสั่งจองสลากล่วงหน้า 1.8 แสนเล่มคู่ หรือคิดเป็น 36 ล้านฉบับ จากเดิม 2 แสนเล่มคู่ หรือคิดเป็น 40 ล้านฉบับ โดยปรับลดลงมา 2 หมื่นเล่มคู่ เพื่อนำไปใส่ในการสั่งซื้อครั้งหน้า ใช้เวลาเพียง 10 นาทีเท่านั้น มีผู้ที่จองลอตเตอรี่ได้ 3.6 หมื่นราย ส่วนใหญ่ทำรายการผ่านตู้เอทีเอ็ม 9,515 รายการ เน็ตแบงก์ 1.11 หมื่นรายการ และสาขา 1.53 หมื่นรายการ
"ครั้งนี้มีประชาชนสามารถเข้าร่วมโครงการทั้งงวดสั่งซื้อวันที่ 1 มี.ค. 2559 และงวดสั่งจองวันที่ 16 มี.ค. 2559 รวม 6.26 หมื่นราย สามารถกระจายสลากถึงผู้ค้ารายย่อยได้เพิ่มขึ้น โดยใช้เวลารวมเพียง 24 นาทีเท่านั้น" พล.ต.ฉลองรัฐ กล่าวเพียง 24 นาทีเท่านั้น" พล.ต.ฉลองรัฐ กล่าว
ทั้งนี้ สาเหตุหลักที่ประชาชนสามารถเข้าถึงโครงการสั่งซื้อ-จอง สลากล่วงหน้า ครั้งที่ 10 ได้รวดเร็ว เนื่องจากสำนักงานสลากฯ ได้ปรับเวลาการทำรายการเป็นเวลา 08.15 น. เพื่อให้ผู้ที่เข้าร่วมโครงการมีโอกาสเลือกช่องทางที่สะดวกสบายมากขึ้น ส่งให้ครั้งนี้มีการทำธุรกรรมได้ครบทั้ง 3 ช่องทาง รวมทั้งธนาคารกรุงไทยได้ปรับปรุงระบบเพื่อให้รับมือการทำธุรกรรมของประชาชนได้
อย่างไรก็ตาม หลังจากนี้สำนักงานสลากฯ จะส่งเจ้าหน้าที่ลงพื้นที่ตรวจสอบบรรยากาศการขายสลากในงวดวันที่ 1 มี.ค.นี้ ว่ามีกลไกตลาดเป็นอย่างไร ราคาปรับลดลงและมีสลากเหลือในแต่ละพื้นที่หรือไม่ ก่อนทำรายงานเสนอคณะกรรมการสลากฯ รับทราบถึงผลการเพิ่มสลากเข้าไปในระบบ 120 ล้านฉบับ หรือ 60 ล้านคู่ ว่าได้ผลหรือไม่
ขณะที่บรรยากาศการจองซื้อสลากบริเวณหน้าธนาคารกรุงไทยสาขาภูมิภาคทั่วประเทศ ยังคงมีผู้ค้าสลากมานอนรอเพื่อจองคิวจำนวนมากเหมือนเดิม เช่น ที่ จ.บุรีรัมย์ และพิษณุโลก แม้ว่างวดที่ผ่านมาจะมีผู้ค้าจำหน่ายสลากไม่หมด จนต้องลดราคาขายลงเหลือฉบับละ 70 บาท ก็ตาม
นายสุรศักดิ์ แดงนิ่ม พ่อค้าขายหวยชาวพิษณุโลก กล่าวว่า อยากให้หน่วยงานที่เกี่ยวข้องแก้ปัญหาให้ผู้ค้าสลากรายย่อยให้ซื้อได้สะดวกกว่านี้ เพราะการที่ผู้ค้ารายย่อยต้องมานอนเฝ้าจองคิวซื้อ เพราะแต่ละรายได้สิทธิเท่าที่รัฐบาลกำหนดให้ แต่ผู้ค้ารายใหญ่ในตัวเมือง หรือในจังหวัดอื่นๆ ส่วนใหญ่มีลอตเตอรี่ขายล็อตใหญ่ โดยงวดล่าสุดผู้ค้ารายใหญ่มีลอตเตอรี่ขายไม่ออกเต็มแผง ชี้ให้เห็นว่าลอตเตอรี่ยังคงกระจุกอยู่กับผู้ค้ารายใหญ่ จึงขอให้หน่วยงานที่เกี่ยวข้องช่วยแก้ไข